Στην κατάθεση μηνυτήριας αναφοράς κατά του Προέδρου της Δημοκρατίας κ. Προκόπη Παυλόπουλου, του πρωθυπουργού Αλέξη Τσίπρα, του διοικητή της Τράπεζας της Ελλάδος Γιάννη Στουρνάρα και λοιπών πολιτικών και υπηρεσιακών παραγόντων για τη μη διεκδίκηση των γερμανικών οφειλών αναμένεται να προχωρήσει σήμερα η κ. Ζωή Κωνσταντοπούλου, εκπροσωπώντας την πρωτοβουλία «Δικαιοσύνη για Ολους». Επιπλέον, όπως έγινε γνωστό, θα γίνουν νομικές ενέργειες εναντίον της έκθεσης Documenta 14, η οποία, όπως επισημάνθηκε σε εκδήλωση για το θέμα των γερμανικών οφειλών, «δρα ως προπαγανδιστικό εργαλείο για τη μη καταβολή των γερμανικών οφειλών και για το συνολικό ξέπλυμα της ευθύνης της Γερμανίας».

Παράλληλα, την προσεχή Τρίτη, σε εκδήλωση που έχει προγραμματιστεί για τις 4.30 μ.μ. στην αίθουσα εκδηλώσεων του Δικηγορικού Συλλόγου Αθηνών, θα απευθυνθεί κάλεσμα προς τους πολίτες για στήριξη της δράσης.

Η κ. Κωνσταντοπούλου χαρακτήρισε σε δηλώσεις της τη μη διεκδίκηση των γερμανικών οφειλών έγκλημα εναντίον του ελληνικού Δημοσίου και έγκλημα εναντίον του δημοσίου συμφέροντος. «Πρόκειται για το έγκλημα της απιστίας σε βαθμό κακουργήματος εις βάρος του Δημοσίου, αλλά πρόκειται και για μία πτυχή της συνολικής εσχάτης προδοσίας που διαπράττεται στη χώρα μας με τη ματαίωση τόσο της Δημοκρατίας όσο και της Δικαιοσύνης και των βασικών αρχών, θεμελιωδών αρχών του πολιτεύματος, μεταξύ των οποίων είναι και η προστασία των ανθρωπίνων δικαιωμάτων», ανέφερε.